Trupa Culoar 5 şi-a anulat concertul din Parcul Tineretului (zona cu leagăne), programat pentru seara aceasta. Pe contul de Instagram al trupei a apărut un mesaj sec: “Sry, nu mă lasă, că am teme”, spre stupoarea fanilor.

Solistul trupei, celebrul Smelly, şi-a cerut iertare fanilor: “maică-mea e mega ciufută, man, a început şcoala şi m-a luat cu lecturile, cu temele. Şi a dat diriga pe grupu’ de Whatsapp rezultatele la testarea la mate, pana mea, n-am ce face, n-a venit Daria şi n-am avut de la cine să copii”, a declarat Smelly.

Efectul postării pe Insta a fost cutremurător, sute de smiorcăiţi au jelit supăraţi, cu sticlele de fuzetea la frunte, să li se mai desumfle vena, iar câţiva au făcut un tantrum în grup lângă măgăruşul cu arc, unde se întâlnesc ei de obicei. Cariera solistului este pusă serios sub semnul întrebării, pentru că se pare că maică-sa ar fi găsit un prof la care să-l ducă la meditaţii fix la ora aia la care aveau repetiţii, frate! Deci, aşa ceva…